Video "Meriţi o fată mai bună". Bilet de adio lăsat de copila de 13 ani care s-a aruncat de la etajul 7 al unui bloc din Capitală, după o ceartă cu mama ei
Incident şocant în această după-amiază, în Bucureşti! O adolescentă de 13 ani a căzut de la etajul şapte al unui bloc din Sectorul 4. Primele informaţii duc spre o tentativă de sinucidere în cazul fetei de origine ucraineană, iar haosul de după incident a fost surprins de camerele de supraveghere din zonă.
Fata de 13 ani a fost trasportată de urgență la spitalul Marie Curie. Starea ei este gravă. În acest moment este internată, intubată, iar medicii se chinuie să îi salveze viața. Din informațiile pe care le avem până în acest moment, copila de origine ucraineană locuia împreună cu mama și fratele ei într-un bloc din Sectorul 4 al Capitalei.
Tentativă de sinucidere: o fată de 13 ani s-a aruncat de la etajul 7
Vecinii spun că s-ar fi aruncat de la etajul 7 după o ceartă cu mama ei. Ar fi lăsat inclusiv un mesaj de adio în care scrie: "Meriţi o fată mai bună".
Incidentul a fost surprins de camerele de supraveghere, iar în imagini se observă momentul în care față este găsită de vecini, dar și momentul în care echipajele de salvare ajung şi o preiau de urgență spre spital.
Polițiștii au deschis o anchetă și vor stabili cu exactitate care sunt motivele pentru care s-a produs acest incident.